## Odluka Ustavnog suda Republike Hrvatske broj U-III-198/1992.od 2, veljače 1994.

### NN 13/1994 (25.2.1994.), Odluka Ustavnog suda Republike Hrvatske broj U-III-198/1992.od 2, veljače 1994.

# USTAVNI SUD REPUBLIKE HRVATSKE

Ustavni sud Republike Hrvatske odlučujući po ustavnoj tužbi
M. P. iz S. na sjednici održanoj 2. veljače 1994. godine, donio
je

## ODLUKA

1.Usvaja se ustavna tužba te se ukida - rješenje Vrhovnog suda Republike
Hrvatske od 22. siječnja 1992. godine broj Gž 11/91.

2. Predmet se vraća nadležnom sudu na ponovni postupak.

3. Ova odluka objavit će se u "Narodnim novinama".

Obrazloženje

Okružni sud u S. svojim rješenjem od 8. studenog 1991. godine broj R
39/91 odbio je prijedlog M. P. za ponavljanje postupka dovršenog rješenjem
Suda udruženog rada Hrvatske od 22. svibnja 1988. broj Sž 2042/88. Prema
prijedlogu razlozi za ponavljanje postupka ostvareni su tijekom postupka
pred Sudom udruženog rada Hrvatske koji je preinačio odluku nižeg
suda - Osnovnog suda udruženog rada u S. Odlučujući o žalbi
M. P. protiv navedenog rješenja Okružnog suda u S. Vrhovni sud Republike
Hrvatske svojim rješenjem, navedenim u točci 1. izreke istu je odbacio
kao nedopuštenu. Prema obrazloženju tog rješenja tako je postupljeno budući
su prema odredbama čl. 2. st. 3. Zakona o prestanku rada sudova
udruženog rada ("Narodne novine". br. 53/90), u predmetima sudova
udruženog rada pravomoćno dovršenim pred tim sudovima do 31. prosinca
1990. godine, dozvoljena samo ona pravna sredstva koja su bila dozvoljena
u vrijeme vođenja postupka pred sudovima udruženog rada. Predmet u
kojem je bio stavljen prijedlog za ponavljanje postupka bio je dovršen
20. svibnja 1988. godine odlukom Suda udruženog rada Hrvatske u drugom
stupnju. Žalba protiv spomenutog rješenja Okružnog suda u S., po tom obrazloženju,
nije dopuštena, jer protiv odluka Suda udruženog rada Hrvatske kao suda
drugog stupnja daljnji pravni lijek nije bio dopušten. Svojom dopuštenom
i pravodobno podnesenom ustavnom tužbom M. P. tvrdi da mu je navedenim
rješenjem Vrhovnog suda Republike Hrvatske povrijeđeno pravo na žalbu
zajamčeno odredbama čl. 18. st. 1. Ustava Republike Hrvatske.

Ustavna tužba je osnovana.

Odredbama čl.18. st.1. Ustava Republike Hrvatske zajamčeno
je pravo na žalbu protiv pojedinačnih pravnih akata donesenih u
postupku prvog stupnja pred sudom ili drugim ovlaštenim tijelom.

Uvidom u predmet Okružnog suda u S. R 39/91 utvrđeno je da se razlozi
za ponavljanje postupka u sporu koji je prethodio podnošenju ustavne tužbe
odnose na dio postupka koji se je vodio pred Sudom udruženog rada Hrvatske,
koji je kao viši sud odlučio o sporu koji je bio vođen pred
Osnovnim sudom udruženog rada u S.

Prema odredbama čl. 428. st. 1. Zakona o parničnom postupku,
ukoliko se razlog za ponavljanje postupka odnosi isključivo na postupak
pred višim sudom, odluku o prijedlogu donosi taj viši sud. U tom slučaju
taj viši sud odlučuje o prijedlogu kao sud prvoga stupnja.

Nije stoga zakonito postupao Vrhovni sud Republike Hrvatske, kada je
odbacio Žalbu podnositelja ustavne tužbe pozivajući se na odredbe
čl. 2. st. 3. Zakona o prestanku rada sudova udruženog rada. Naime,
ove odredbe Zakona o prestanku rada sudova udruženog rada treba interpretirati
polazeći od spomenutog ustavnog prava na žalbu protiv pojedinačnih
pravnih akata donesenih u postupku prvog stupnja pred sudom ili drugim
ovlaštenim tijelom, iz čl.18. st. 1. Ustava Republike Hrvatske.

Budući je Vrhovni sud Republike Hrvatske svojim postupanjem povrijedio
pravo na žalbu protiv pojedinačnih pravnih akata donesenih u postupku
prvog stupnja pred sudom ili drugim ovlaštenim tijelom zajamčenog
odredbama čl.18. st.1. Ustava Republike Hrvatske odlučeno
je kao u točci 1. i 2. izreke.

Dio odluke u točci 3. o objavi ove odluke, zasniva se na odredbama
čl. 20. st. 1. Ustavnog zakona o Ustavnom sudu Republike Hrvatske.

Broj : U-III-198/1992.

Zagreb, 2. veljače 1994.

USTAVNI SUD REPUBLIKE HRVATSKE

Zamjenik predsjednika

**Ivan Marijan Severinac, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Odluka, NN 13/1994-259